Lozano: Karit kenni digong….dumegdegdeg!!
UMADANIN ti kaunaan a SONA (State of the Nation Address) ni Pres. Duterte. Nupay saan a mailibak nga adun dagiti makapnek a gappuananna….adu latta dagiti dipay nakuntento. Mabalin a kunada a kurang pay. Mabalin met nga adda sayangguseng nga amangan ta masobraan met. Ngem no kadagiti naglabas a surveys ti pagibasaran…ad-adu nga amang ti agkuna a mapnekda iti nagappuanan ni Pres. Duterte nangruna iti isyu ti illegal a droga, krimen ken korapsiyon. Ti laeng nakas-ang ket nagsat ti sinturon ni Digong iti likud dagiti ballaagna. In short…indeklarana ti Martial Law iti sibubukel a Mindanao. Nga itay laeng nabiit, adda impaipusna a pangta a no kas pangarigan ta agramaram ti gulo sadiay Marawi iti dadduma pay a disso….dinto agpangaddua a mangideklara manen iti Martial law kadagita a disso. Sapay koma ta saan koman, kunada.
-o0o-
Bimmato kano ti pangeddeng ken puso ni Pres. Duterte. Pudno, kuna ti kaadduan. Napatalgedanen daytoy kadagiti naglabas nga aldaw. Ngem ti bimmato a pangedengna ket nagameran met gayam iti abrasa. Daytoy ket pinaneknekan ti panangisakitna kadagiti soldado ken kapulisan nangruna kadagiti adda iti pagbabakalan. Nasaksian ti umili no kasanona ida nga isakit ken tulongan nangruna kadagiti pimmusay iti rinnupak gapu iti pagilian. Ngem iti likudan ti nakuna a tratona…adda latta dagiti negatibo a kumento. Adda pay pasagid nga ar-aramiden kano ni Digong ti kasta tapno saan nga ag-kudeta dagiti otoridad nangruna dagiti adda iti AFP. Adda met agkuna a mas natimtimbang kano ti pammateg wenno panangisakit ni Digong kadagiti soldado ken pulis ngem kadagiti maip-ipit a sibilyan kas koma idiay Marawi. Kanayon kano a bisitaen ti presidente dagiti natay ken nasugatan a military/pulis no idasig kadagiti biktima a sibilyan. Kontra met dita dagiti dadduma a nakasaksi iti panangisakit ni Digong kadagiti gagangay nga umili a biktima iti gulo.
-o0o-
Itay kallabes, nagsasaruno ti ibibisita dagiti puwersa-armada ti Russia, China ken Japan ditoy Pilipinas. Impannakkel daytoy ni Pres. Duterte kas maysa a pagsanggiran kas pangarigan nga adda pagkasapulan. Adda pay dagiti eksena a kayat ti presidente a sadiaytayo Russia wenno Tsina a gumatang kadagiti kasapulantayo a ramit ken armas para iti depensa ti pagilian kontra terorismo. Silulukat met dagita a nasyon iti panggep ti pagilian. Ngem iti likudan ti nainpanawenan a panggep ni Digong, adda latta met dagiti kontra. Adda nagkuna nga amangan kano ta pakaisagmakan ti Pilipinas dagita a gannuat. Di kano rumbeng a kalipatan ti pinnateg ken sinnakit ti pagilian ken Estados Unidos iti naunday a panawen. Saan kano a dakes ti makigayyem ngem di met koma kalipatan dagiti siguden a gayyem. Sabagay, itay laeng nabiit, adda nakuna ni Pres. Digong a saan a ti sibubukel nga Estados Unidos wenno Amerika ti binasnutanna no di ketdi nadagsen laeng ti riknana kenni sigud a president Obama. He he….Apay ngata? Siguro no adda pay laeng ni Lolok, adda nadagsen a sungbatna: saanda nga agkasungnguan ta maymaysa laeng ti baket ni Obama. Ngek! Ala, ditayon pakibiangan pay ti personal a linnangen da Obama ken Digong. Total, agkapapelanda met kenni Tramp. Agparehasda kano a narasaw ti ngiwatda, inyarasaasda.
-o0o-
Gapu iti deklarasyonna a Martial Law iti Mindanao ken iti napasamak idiay Marawi….nagkiddaw ni Pres. Duterte itay nabiit iti naimpussuan a pammakawan. Nariknana ti sasaaden iti agdama dagiti taga-Marawi. Pagaammo ti amin a Maranao met ti puli ti inana. Nadagsen ti riknana iti mapaspasamak ita idiay Marawi ngem inaramidna laeng ti ammona a pamuspusan tapno maresolbar ti rimmamuten a parikut iti terorismo iti Mindanao. Gapu iti panangisakitna iti masakbayan dagiti taga-Mindanao (Moro ken Kristiano), sinubana amin a saplit ken palek dagiti kontra Martial Law. Ginabsuon dagiti KARIT kenkuana. Ket gapu iti saan nga agressat a kumento kontra Martial Law…nasair manen ti panagtepteppel ti presidente. Kinunana itay nabiit a no kayat dagiti kontra a mapaneknekan dagiti makagapu no apay nga indeklarana ti martial law….padasenda (kontrabida) kano ti mapan agnaed idiay Marawi City tapno mariknada ti peligro gapu kadagiti terorista. Pinasarunnuanna pay daytoy iti ballaag panggep iti posibilidad a bumales dagiti kameng ti ISIS kalpasan nga agnadnaden ti gubat idiay Marawi nga inaramid dagiti Maute ken grupo ni ASG leader Isnilon Hapilon. Nakunana: “And the retaliatory moves of the ISIS, better keep watch. I’m not saying that it’s happening but it will happen in the near future because of the inroads of ISIS into Mindanao. “ Iti aba a pannao, dakkel kano ti posibilidadna nga agsapul dagitoy a grupo (Maute-ISIS) iti dadduma wenno sabali manen a disso iti Mindanao nga inda kubkuben ken mabalin a pagbalinen a kampoda kontra gobyerno. No malagipyo, itay laeng kallabes a lawas…adda dagiti rimmuar a report nga agtepkel kano ti puwersa ti Maute-ASG-BIFF ken ISIS tapno umatakeda kadagiti nagduduma a siyudad nangruna kadagiti natao a disso kas koma shopping malls ken simbaan. Nupay daytoy ket awan pay kumpirmasyonna, kas kuna dagiti otoridad…makaalarman daytoy iti sangapagilian. Nangruna ket iti nakuna a pakdaar a naipaima iti otoridad, nailanad pay dita a maisayangkat kano dagita a plano dagiti terorista inton Hunyo trenta ita a tawen. Saan kadi a makapadanag? Ngem tapik met ti kapulisan: ar-aramidendan dagiti rumbeng nga addang tapno masaganaan ken dinto mapasamak ti intay pagdandanagan. Nagkiddawda met iti panagalerto dagiti umili tapno masaganaan ti aniaman a dakes a panggep dagiti terorista.
-o0o-
Kadagiti makapadanag a damdamag ken ballaag itay nabiit….adda latta dagiti kontra a kimmarit manen. Adda agkuna a kasla maiyun-unan dagita a pangta dagiti terorista tapno dinto kano mapabasol ti gobyerno a nagbayb ay-a kas pangarigan. In short….kuna, no pumayso ti pangta, nakaugasen kano ti gobyerno ta immunan a nagballaag. Tsk tsk…talaga nga adda latta basnot dagiti kontra, sakuntipda. Ngem no saan a mapasamak ti pangta….pabasolendanto latta ti gobyerno a nangbutbuteng laeng ken nangted alarma kadagiti umili. Hayy biag. Idi laeng no mano aldaw a naginana ni Digong, adun dagiti basnot, atap ken atake kenkuana. Isu nga idi nagbuwelta ti presidente, gimmil-ayab manen ti ngangawna: binasnutanna a sigida da Sen. Leila de Lima ken sen. Kiko Pangilinan. Himmiritda ngamin dagitoy a di rumbeng kano nga ilimed ti presidente ti pudpudno a kasasaad ti salun-atna ket rumbeng nga agpakita iti publiko. Impasagid ti presidente a ti kayat dagitoy a kontra (inawaganna ida iti Plastik) ket saan kano a concern para kenni Digong no di ketdi mas agragsakda (kano) no matayen ti presidente. Sus maryusep a dadakkel ken babassit….tila timmartarayanen dagiti pasamak. Ala, agkaykaysatay koma amin a kumararag a sapay koma ta sumardengen ti rinnupak dita lumaud ken agsisinnaranay ken agpipinnategtayo koma amin….iti sidong ti maymaysa wagayway ti Pilipinas. Adios mi amor, ciao, mabalos!
Published in the SunStar Baguio newspaper on June 26, 2017.
Latest issues of SunStar Baguio also available on your mobile phones, laptops, and tablets. Subscribe to our digital editions at epaper.sunstar.com.ph and get a free seven-day trial.
ilo_Latn ilo_Latn smo_Latn ilo_Latn smo_Latn ilo_Latn smo_Latn ilo_Latn smo_Latn ilo_Latn eng_Latn eng_Latn